Spjaldamet á Ólafsvíkurvelli í markalausum leik Góð stemning var í stúkunni í Ólafsvík í gærkvöldi , þó svo að rigndi stíft yfir menn og konur í leik Víkings Ólafsvík og Fjölnis . Sjóræningjarnir komu með fána og klæddust hinum svörtu stórhættulegu bolum sem andstæðingarnir hræddust greinilega . Hans Scheving var dómari leiksins í kvöld og sló glæsilegt persónulegt met í því að lyfta spjöldum á Víkinga , kannski gerir guli liturinn í búningum þeirra það . Hvað um það , leikurinn byrjaði rólega þó svo að Ellert Hreinsson næði skoti nánast upp úr engu frá vítateig . Miðjumoð var mottó fyrri hálfleiksins þrátt fyrir tvö keimlík glæsiskot frá fjölhæfa , skotfasta leikmanninum Tryggva Hafsteinssyni . Hættulegasta færi Fjölnismanna var vítaspyrna . Tryggvi braut á Gunnari Má Gunnarssyni sem þurfti svo að fara útaf þar sem hann meiddi sig . Kristófer Skúli Sigurgeirsson tók spyrnuna undir gífurlegri pressu stúkunnar sem öskruðu og blésu í lúðra en hann skaut beint á Einar sem varði vel og hélt boltanum í fanginu . Glæsilegt hjá Einari og stúkunni en miður glæsilegt hjá Kristóferi sem er greinilga ekki vanur sjóræningjaöskri . Í næstu sókn átti Kevin svo lúmskt skot sem lak framhjá stönginni . Seinni hálfleikur einkenndist einnig af baráttuleik á miðjunni . En allavega átti Ragnar Mar svaðalega lúmskt skot á 60. mínútu sem Ögmundur markvörður þurfti að blaka yfir . Hefði hann skorað þá hefði það verið fyrsta mark hans fyrir félagið á Íslandsmótinu síðan Ejub Purisevic tók við liðinu . Tryggvi Hafsteinsson var ekki búinn en hann var með baneitraðar sendingar fyrir sem rötuðu oftar en ekki í lappir Víkinga en ekki Fjölnismanna . Hann átti einmitt fína sendingu eftir góðan einleik upp vinstri kantinn , hann gaf boltann fyrir sem fór í lappir fyrirliðans Elinbergs sem þrumaði beint á markvörðinn . Hefði hann lagt hann aðeins til hliðar hefði hann skorað . það var svo á 78. mínútu sem Hans Scheving tók til sinna einstöku ráða og gaf Slavisa annað gult spjald fyrir kjaftbrúk . Fjölnir sóttu meira eftir þetta atvik og var leikurinn nánast dauður eftir þetta . Víkingur fengu þó tvær aukaspyrnur á hættulegum stað sem þeir glopruðu . Ágætisleikur hjá Víkingum sem sýndu hér allt annan leik en í seinustu leikjum . Fjölnismenn vörðust vel en sköpuðu hinsvegar ekkert . Góð miðja Víkinga kom fyrir það . Hinsvegar nýtt spjaldamet á Ólafsvíkurvelli , níu gul spjöld og eitt rautt stykki . Víkingar spila næsta leik á Akureyri gegn KA sem eru í botnbaráttunni með Víkingum og fleirum liðum .